Ziņojums par turpmāko rīcību attiecībā uz pieprasījumiem no Eiropas Parlamenta tā rezolūcijās par budžeta izpildes apstiprināšanu un no Padomes tās ieteikumā par 2013. gada budžeta izpildes apstiprināšanu

Ievada komentāri

Šis ir Komisijas ziņojums Eiropas Parlamentam (EP) un Padomei par turpmāko rīcību attiecībā uz EP rezolūcijām par budžeta izpildes apstiprināšanu un Padomes ieteikumu 2013. finanšu gadā, ievērojot Līguma par Eiropas Savienības darbību (LESD) 319. panta 3. punktu, Finanšu regulas (FR) 166. pantu un 9. Eiropas Attīstības fonda (EAF) Finanšu regulas 119. panta 5. punktu un 10. EAF Finanšu regulas 144. pantu.

Šis ir pirmais ziņojums, ko sagatavo Komisija, kura stājās amatā 2014. gada 1. novembrī. Jaunā komisija īsteno mērķtiecīgāku programmu saskaņā ar priekšsēdētāja Žana Kloda Junkera noteiktajām politiskajām prioritātēm un īpašu uzmanību pievērš pareizai finanšu pārvaldībai.

Komisija ir rūpīgi izskatījusi EP un Padomes paustās bažas par 2013. gada budžeta izpildi.

EP vispārējā rezolūcijā par budžeta izpildes apstiprināšanu ir uzsvērtas vairākas konkrētas problēmas, piemēram, nepieciešamība uzlabot dalīto pārvaldību, vienkāršošanu, darbības rezultātus, kā arī citus konkrētus aspektus. Šie pieprasījumi ir plaši apspriesti budžeta izpildes apstiprināšanas procedūras laikā, jo īpaši ar referentu un Budžeta kontroles komitejas (CONT) locekļiem. Priekšsēdētāja vietnieces K. Georgijevas vēstulē ir sniegtas liecības par Komisijas oficiālo apņemšanos pilnībā un laikus īstenot vairākas darbības un pasākumus, kas saistīti ar noteiktajiem jautājumiem.

Arī Padomes ieteikumā ir iekļauti svarīgi jautājumi attiecībā uz nepieciešamību uzlabot dalīto pārvaldību, vienkāršošanu un darbības rezultātus.

Šajā ziņojumā ņem vērā šo apņemšanos, vienlaikus vajadzības gadījumā aktualizējot situāciju, ciktāl līdz šim ir īstenotas turpmākas darbības. Tam pievienoti divi Komisijas dienestu darba dokumenti (KDDD), kuros sniegtas atbildes uz 319 pieprasījumiem no EP un 75 pieprasījumiem no Padomes attiecībā uz budžeta izpildes apstiprināšanu.

Komisija piekrīt sākt jaunas darbības attiecībā uz 139 pieprasījumiem (115 pieprasījumiem no EP un 24 pieprasījumiem no Padomes). Tā uzskata, ka attiecībā uz 218 pieprasījumiem (168 pieprasījumiem no EP un 50 pieprasījumiem no Padomes) vajadzīgās darbības jau ir veiktas vai tiek veiktas, lai gan dažos gadījumos šo darbību rezultāti vēl būs jānovērtē. Visbeidzot, tādu iemeslu dēļ, kas saistīti ar spēkā esošo tiesisko regulējumu un budžeta struktūru vai tās institucionālo lomu vai prerogatīvām, Komisija nevar piekrist 37 pieprasījumiem (36 pieprasījumiem no EP un 1 pieprasījumam no Padomes). Izvērsts pamatojums ir sniegts divos pievienotajos KDDD.

1. Dalītās pārvaldības uzlabojumi

1.1.Atrunas, precizējot ģenerāldirektoru ticamības deklarāciju par lauksaimniecību un lauku attīstību, reģionālo politiku, kā arī nodarbinātību un sociālajiem jautājumiem (1.–4. punkts)

Komisija uzskata, ka atrunas apstiprina Komisijā un dalībvalstīs ieviesto kontroles procedūru pareizu darbību. Gada darbības pārskatu (GDP) atrunu skaits [21 2013. gadā] ir Komisijas pilnveidotas un mērķtiecīgākas pieejas rezultāts, kas cita starpā radies, pateicoties ieviestajai stingrajai maksājumu aizturēšanas un atlikšanas politikai, nevis kontroles sistēmu darbības pasliktināšanas vai pārskatatbildības trūkuma dēļ. Atrunas parasti ir saistītas ar rīcības plāniem, ko rūpīgi uzrauga Komisija.

Tas, ka Komisija sistemātiski identificē nepilnības un riskus, rīkojas un sagatavo ziņojumus par panākto progresu, ļauj EP pastāvīgi uzraudzīt situāciju un finanšu pārvaldības kvalitātes attīstību.

Preventīvie, noteikšanas un korektīvie pasākumi, ko Komisija īsteno, pamatojoties uz daudzgadu uzraudzības un kontroles sistēmām, rada pamatotu pārliecību, ka ES budžets ir pienācīgi aizsargāts pret izdevumiem, kas neatbilst tiesību aktiem, un riskiem, ko rada dalībvalstu pārvaldības un kontroles sistēmu nepilnības.

1.2.Vienotās revīzijas ķēde un komisijas un dalībvalstu atbildība (44. un 47. punkts)

Komisija strādā pie efektīvas “vienotās revīzijas ķēdes”, kas ir lielas rezolūcijas daļas vadmotīvs.

Šajā saistībā galvenie avoti Komisijas pārliecībai, ka resursi ir izlietoti saskaņā ar tiesisko regulējumu un pareizas finanšu pārvaldības principiem, ir tās veiktās revīzijas, Eiropas Revīzijas palātas veiktās revīzijas un OLAF sagatavotie ziņojumi, kā arī valstu iestāžu sniegtā informācija, jo īpaši revīziju atzinumi un kontroles statistika par kļūdu īpatsvaru, kas tiek sagatavota kā daļa no ikgadējiem kontroles ziņojumiem un gada laikā sniegtajām valstu sistēmu revīzijām.